**П Р И Ј Е Д Л О Г**

На основу члана 348. Закона о стварним правима („Службени гласник Републике Српске“, број: 124/08, 3/09 и 58/09 и 95/11), члана 39. став (2) алинеја 13) Закона о локалној самоуправи („Службени гласник Републике Српске“, број: 97/16), члана 5. став 1. тачка б) Правилника о поступку јавног конкурса за располагање непокретностима у својини Републике Српске и јединица локалне самоуправе („Службени гласник Републике Српске“, број: 20/12) и члана 39. став (2) алинеја 14) Статута Града Бијељина („Службени гласник Града Бијељина“, број: 9/17), Скупштина Града Бијељина на \_\_\_\_ сједници одржаној дана \_\_\_\_\_\_\_\_\_\_2018. године, донијела је

**О Д Л У К У**

**О НАЧИНУ И УСЛОВИМА ЈАВНЕ ПРОДАЈЕ НЕПОКРЕТНОСТИ ОЗНАЧЕНЕ КАО К.П. БРОЈ 1461/1, К.О. AMAЈЛИЈЕ**

Члан 1.

Под условима и на начин утврђен овом Одлуком спровешће се усменим јавним надметањем – лицитацијом (у даљем тексту: лицитација) продаја непокретности у својини Града Бијељина, означена као:

- к.п. број 1461/1 зв. „Циглане чаири“, по култури шума 4. класе, површине 1240 м2, y нарави материјални ров за експлатацију земље за цигларске производе и шљунка, уписана у лист непокретности број 421 к.о. Амајлије, у којем је као посједник уписана Општина Бијељина са дијелом 1/1, а што одговара парцели означеној као к.п. број 1461/1 зв. „Циглане чаири“, по култури шума 4. класе, површине 1240 м2, уписана у зк.ул. број 1663 к.о. Амајлије, у којем је Општина Бијељина уписана са правом својине са дијелом 1/1.

Члан 2.

Налазом ЈП „ Дирекција за изградњу и развој града“ д.о.о. Бијељина број И-26/18 од 26.1.2018. године утврђено је да се предметна парцела к.п. број 1461/1 налази у урбанистичком реону к.о. Амајлије, и иста је у претежној површини кориштена као материјални ров за експлоатацију земље за цигларске производе и шљунак, те иста није погодна за градњу обеката и обраду.

На основу члана 3. Одлуке Скупштине Града Бијељина о висини вриједности непокретности по зонама на територији Града Бијељина на дан 21.12.2017. године („Службени гласник Града Бијељина“, број: 27/17), предметна непокретност се налази у Ванстамбеној-пословној подзони 1 у којој на основу члана 13. исте Одлуке вриједност осталог земљишта износи 2,55 КМ/м2.

Као почетна лицитациона цијена непокретности из члана 1. ове одлуке, налазом ЈП „Дирекције за развој и изградњу града“ д.о.о. Бијељина одређен је износ од 2,50 КМ/м2, што за површину од 1240 м2 износи 3.100,00 КМ.

Члан 3.

За учешће у поступку лицитације учесници су дужни уплатити на име кауције износ од 10% од почетне продајне цијене непокретности, с тим што тај износ не може бити нижи од 1.000,00 КМ и за:

* к.п. 1461/1 к.о. Амајлије, кауција износи 3.100,00 КМ.

Уплата се врши на јединствен рачун трезора Града Бијељина број 555-001-00777777-70 прије почетка лицитационог поступка, а доказ о извршеној уплати доставља се Комисији.

Члан 4.

Продајну цијену наведених непокретности учесник лицитације, са којим ће се закључити уговор, обавезан је уплатити у року од 15 дана од дана потписивања уговора на жиро-рачун продавца, а предаја непокретности у посјед купцу извршиће се у року од 8 (осам) дана по уплати купопродајне цијене, о чему ће се сачинити записник.

Члан 5.

Поступак лицитације непокретности у својини Града Бијељина спровешће Комисија за спровођење јавног конкурса за продају, односно оптерећење правом грађења непокретности у својини Града Бијељина.

Оглас за продају непокретности из члана 1. Одлуке објавиће се у локалном листу „Семберске новине“, на огласној табли Градске управе града Бијељина и на страницама званичне интернет презентације Града Бијељина .

Члан 6.

Овлашћује се Градоначелник Града Бијељина да по завршетку лицитационог поступка са најповољнијим понуђачем закључи Уговор о купопродаји, а по прибављеном мишљењу Замјеника Правобраниоца Републике Српске са сједиштем у Бијељини.

Члан 7.

Трошкове израде Уговора о купопродаји у форми нотарске исправе као и трошкове провођења истог сноси купац.

Члан 8.

Ова Одлука ступа на снагу осмог дана од дана објављивања у „Службеном гласнику Града Бијељина“.

СКУПШТИНА ГРАДА БИЈЕЉИНА

|  |  |  |
| --- | --- | --- |
| Број: 01-022-/18 |  | П Р Е Д С Ј Е Д Н И К |
| Бијељина, |  | СКУПШТИНЕ ГРАДА БИЈЕЉИНА |
| Датум, 2018. године |  |  |
|  |  | Славиша Марковић |
|  |  |  |

**О Б Р А З Л О Ж Е Њ Е**

уз одлуку о начину и условима јавне продаје непокретности означене као к.п. број 1461/1, к.о. Амајлије

**ПРАВНИ ОСНОВ ЗА ДОНОШЕЊЕ ОДЛУКЕ**

У члану 348. Закона о стварним правима („Службени гласник Републике Српске“, број 124/08, 3/09 и 58/09 и 95/11), прописно је „*да непокретностима у својини Републике и јединица локалне самоуправе, и са правом грађења може се располагати само на основу јавног конкурса и уз накнаду утврђену по тржишној цијени, ако посебним законом није другачије одређено* ***(став 1)*** *; Правилник о поступку јавног конкурса из става 1. овог члана донијеће директор Републичке управе за геодетске и имовинско-правне послове у року од три мјесеца од ступања на снагу овог закона* ***(став 2).“***

Чланом 5. став 1. тачка б) Правилника о поступку јавног конкурса за располагање непокретностима у својини Републике Српске и јединица локалне самоуправе („Службени гласник Републике Српске“, број 20/12) је прописано да *„Одлуку о начину и условима продаје, односно оптерећења правом грађења непокретности у својини јединица локалне самоуправе доноси скупштина јединица локалне самоуправе на приједлог начелника општине, односно градоначелника града.“*

Чланом 39. став 2. алинеја 13. Закона о локалној самоуправи („Службени гласник Републике Српске“, број 97/16), и чланом 39. став 2. алинеја 13 Статута Града Бијељина („Службени гласник Града Бијељина“, број: 9/17) је прописано да Скупштина града доноси одлуке о прибављању, управљању и располагању имовином града.

**РАЗЛОЗИ ЗА ДОНОШЕЊЕ ОДЛУКЕ**

Граду Бијељина обратио се са иницијативом Миленко Јанковић из Амајлија, а којим је предложио покретање поступка продаје дијела парцеле означене као к.ч. број 1461/1 к.о. Амајлије, која граничи са његовом парцелом и која у нарави представља неуређено земљиште на којем се одлаже смеће које он чисти.

Налазом ЈП „ Дирекција за изградњу и развој града“ д.о.о. Бијељина број И-26/18 од 26.1.2018. године утврђено је да се предметна парцела к.п. број 1461/1 налази у урбанистичком реону к.о. Амајлије, и иста је у претежној површини кориштена као материјални ров за експлоатацију земље за цигларске производе и шљунак, те иста није погодна за градњу обеката и обраду.

На основу члана 3. Одлуке Скупштине Града Бијељина о висини вриједности непокретности по зонама на територији Града Бијељина на дан 21.12.2017. године („Службени гласник Града Бијељина“, број 27/17), предметна непокретност се налази у Ванстамбеној-пословној подзони 1 у којој на основу члана 13. исте Одлуке вриједност осталог земљишта износи 2,55 КМ/м2.

Као почетна лицитациона цијену непокретности из члана 1.ове одлуке, налазом ЈП „Дирекције за развој и изградњу града“ д.о.о. Бијељина одређен је износ од 2,50 КМ/м2, што за површину од 1240 м2 износи 3.100,00 КМ.

**ФИНАНСИЈСКА СРЕДСТВА**

За доношење ове Одлуке нису потребна финансијска средства.

**ОБРАЂИВАЧ:**

**ОДЈЕЉЕЊЕ ЗА СТАМБЕНО-КОМУНАЛНЕ ПОСЛОВЕ**

**И ЗАШТИТУ ЖИВОТНЕ СРЕДИНЕ**